section_heading: Prvi svjetski rat
paragraph_text: U siječnju 1917. premješten je na Zapadno bojište gdje preuzima zapovjedništvo nad IX. korpusom zamijenivši na tom mjestu Ferdinanda von Quasta. S navedenim korpusom tijekom 1917. drži položaje na Hindenburgovoj liniji, i to najprije u sastavu 1., a nakon toga 2. armije. U siječnju 1918. IX. korpus ulazi u sastav novoformirane 18. armije, te Oetinger u njenom sastavu sudjeluje u Proljetnoj ofenzivi gdje potiskuje protivničke snage do Somme. Za navedeno je 26. ožujka 1918. odlikovan ordenom Pour le Mérite. Nakon što su saveznici preuzeli inicijativu u ljeto 1918., sudjeluje u obrambenim bitkama duž Hindenburgove linije, nakon čega je s IX. korpusom premješten u Lorenu u sastav 19. armije.